DUMINICA DESPRE GRIJILE VIEȚII

APOSTOLUL **(Romani 5:1-10)**

Deci fiind îndreptaţi din credinţă, avem pace cu Dumnezeu, prin Domnul nostru Iisus Hristos, Prin Care am avut şi apropiere, prin credinţă, la harul acesta, în care stăm, şi ne lăudăm întru nădejdea slavei lui Dumnezeu. Şi nu numai atât, ci ne lăudăm şi în suferinţe, bine ştiind că suferinţa aduce răbdare, Şi răbdarea încercare, şi încercarea nădejde. Iar nădejdea nu ruşinează pentru că iubirea lui Dumnezeu s-a vărsat în inimile noastre, prin Duhul Sfânt, Cel dăruit nouă. Căci Hristos, încă fiind noi neputincioşi, la timpul hotărât a murit pentru cei necredincioşi. Căci cu greu va muri cineva pentru un drept; dar pentru cel bun poate se hotărăşte cineva să moară. Dar Dumnezeu Îşi arată dragostea Lui faţă de noi prin aceea că, pentru noi, Hristos a murit când noi eram încă păcătoşi. Cu atât mai vârtos, deci, acum, fiind îndreptaţi prin sângele Lui, ne vom izbăvi prin El de mânie. Căci dacă, pe când eram vrăjmaşi, ne-am împăcat cu Dumnezeu, prin moartea Fiului Său, cu atât mai mult, împăcaţi fiind, ne vom mântui prin viaţa Lui.

EVANGHELIA **(Matei 6:22-33)**

Luminătorul trupului este ochiul; de va fi ochiul tău curat, tot trupul tău va fi luminat. Iar de va fi ochiul tău rău, tot trupul tău va fi întunecat. Deci, dacă lumina care e în tine este întuneric, dar întunericul cu cât mai mult! Nimeni nu poate să slujească la doi domni, căci sau pe unul îl va urî şi pe celălalt îl va iubi, sau de unul se va lipi şi pe celălalt îl va dispreţui; nu puteţi să slujiţi lui Dumnezeu şi lui mamona. De aceea zic vouă: Nu vă îngrijiţi pentru sufletul vostru ce veţi mânca, nici pentru trupul vostru cu ce vă veţi îmbrăca; au nu este sufletul mai mult decât hrana şi trupul decât îmbrăcămintea? Priviţi la păsările cerului, că nu seamănă, nici nu seceră, nici nu adună în jitniţe, şi Tatăl vostru Cel ceresc le hrăneşte. Oare nu sunteţi voi cu mult mai presus decât ele? Şi cine dintre voi, îngrijindu-se poate să adauge staturii sale un cot? Iar de îmbrăcăminte de ce vă îngrijiţi? Luaţi seama la crinii câmpului cum cresc: nu se ostenesc, nici nu torc. Şi vă spun vouă că nici Solomon, în toată mărirea lui, nu s-a îmbrăcat ca unul dintre aceştia. Iar dacă iarba câmpului, care astăzi este şi mâine se aruncă în cuptor, Dumnezeu astfel o îmbracă, oare nu cu mult mai mult pe voi, puţin credincioşilor? Deci, nu duceţi grijă, spunând: Ce vom mânca, ori ce vom bea, ori cu ce ne vom îmbrăca? Că după toate acestea se străduiesc neamurile; ştie doar Tatăl vostru Cel ceresc că aveţi nevoie de ele. Căutaţi mai întâi împărăţia lui Dumnezeu şi dreptatea Lui şi toate acestea se vor adăuga vouă.

ÎNVĂȚĂTURI MORALE

Pericopa evanghelică din această duminică este o bună aducere aminte despre **providența lui Dumnezeu pentru creația Sa** și în special pentru capodopera Sa: **Omul**: „*Știe doar Tatăl vostru Cel ceresc că aveţi nevoie de ele*”. Istoria arată foarte clar că Dumnezeu a fost întotdeauna credincios făgăduințelor Sale. Este acum rândul **omului să-și recunoască dependența sa față de Dumnezeu în totală credincioșie**: „*Nu puteţi să slujiţi lui Dumnezeu şi lui mamona*”. După cum omul are nevoie de ochi buni (sănătoși) pentru vederea fizică („*de va fi ochiul tău curat, tot trupul tău va fi luminat*”), tot așa are nevoie și de o minte bună, sănătoasă, care este ochiul sufletului său. Îngrijorarea și obsesia pentru agonisirea lucrurilor materiale rezultă în întunecarea minții omului și a capacității sale de a discerne prioritățile vieții: „*Căutaţi mai întâi împărăţia lui Dumnezeu şi dreptatea Lui şi toate acestea se vor adăuga vouă*”.

SĂ ȚINEM MINTE:

* să avem încredere în purtarea de grijă a lui Dumnezeu pentru nevoile trupului nostru;
* îngrijorarea pentru satisfacerea nevoilor trupești este avariție, egoism, alipirea nerațională de lucrurile lumii, care împiedică pe om să vadă Lumina cea adevărată a rațiunilor divine din lucruri și pe Dumenzeu Însuși;
* mulțumirea cu puține/cu ceea ce avem și încrederea în grija lui Dumnezeu de a ne asigura cele necesare aduce pace minții și bucurie inimii omului;
* nicidecum să nu cădem în extrema trândăviei: „*să te rogi ca și cum ai muri mâine și să munceşti ca și cum ai trăi o veșnicie*”.

ÎNTREBĂRI:

1. Solomon a fost un rege al lui Israel. Ce ne spune această Evanghelie despre Solomon?
2. Cum crezi că arată un rege când este îmbrăcat cu toată gloria?
3. Ce ne spune această Evanghelie că este îmbrăcat mai frumos decât regele? Alege una dintre florile tale preferate şî gândeşte-te: cum este îmbrăcată floarea aceea?
4. Cum spune această Evanghelie că te va îmbrăca Dumnezeu?
5. Îți faci vreodată griji pentru ceea ce vei purta? La ce te gândești când îți faci griji pentru asta? Ce ți-e teamă că s-ar putea întâmpla dacă nu te mai gândești la asta?
6. Ce ne spune această Evanghelie că se va întâmpla?
7. Crezi că este adevărat? Crezi că te va îmbrăca Dumnezeu mai frumos decât florile? De ce este greu de crezut? Ce este înfricoșător în a crede că Dumnezeu va face asta?